Kort før midnat natten til torsdag blev ungdomsklubben Smedegården i Aalborg Øst udsat for brandstiftelse. En eller flere gerningsmænd kastede en molotovcocktail gennem en rude. Ilden tog dog aldrig for alvor fat, og bygningen slap med mindre sodskader. Der er umiddelbart ingen spor efter gerningsmanden, men politiet skal nu undersøge flasken fra molotovcocktailen. Nordjyllands Politi hører gerne fra vidner i sagen på telefon 114. Natten til onsdag i sidste uge blev der kastet molotovcocktails ind i flere butikker i Planetcentret i Aalborg Øst, som ligger lige ved siden af den ungdomsklub, som det gik ud over denne gang. Også for et par uger siden blev der sat ild på biler i bydelen. Her blev også anvendt molotovcocktails. Nordjyllands Politi kan endnu ikke sige, om der er en sammenhæng mellem episoderne.
For tredje gang på kort tid var brandstiftere med en molotovcocktail på spil i Aalborg Øst. Denne gang gik det ud over en ungdomsklub.